Lidlin oluesta nousi ennen näkemätön poru, mutta jääkö hintasotaa enteilevä aloitus torsoksi? Tuotevalvontakeskus vaatii nimittäin selvitystä oluen hinnasta, Panimoliitto syyttää polkumyynnistä ja kauppa kiljuu viranomaisia apuun.

Lisäksi suomalaispanimot päin vastoin nostavat kaupalta perimäänsä hintaa. Mistä tällainen hätä? Paljastiko Lidl meidän asiakkaiden maksaman ylihinnoittelun?

Suurten otsikoiden varjoon on jäänyt kuluttajan kannalta huolestuttava kysymys. Jos kerran ulkomainen kauppa pystyy selättämään kotimaiset hintakilpailussa, niin mihin näiden kotimaisten merkkien hinta on tähän asti perustunut. Ainakin Alkon selvityksen mukaan panimot myyvät oluen Viroon puolella hinnalla. Ja tuskin tappiolla. Panimoliitto edustaa suurpanimoita, eikä siellä haluta kuullakaan rumaa sanaa hintakartelli.

Toimitusjohtaja Risto Saarinen Panimo- ja virvoitusjuomateollisuusliitto ry:stä toteaa, että Alkolla oli selvityksessään väärät tiedot. Panimot kyllä tietävät, mihin hintaan oluensa myyvät.

Alkon talousjohtaja Antero Halme toteaa Kuningaskuluttajalle lakonisesti, että Alko kyllä tietää, mihin hintaan Alko panimoilta oluensa ostaa. Selvityksessä verrattiin saman suomalaisen A-oluen hintaa virolaisissa liikkeissä. Jos Alkon selvitys pitää edes osittain paikkansa, ei panimoiden välillä ole Suomessa todellista kilpailua. Vertailun luulisi kiinnostavan Kilpailuvirastoa, mutta vielä mitä. Sen johtaja myöntää, ettei oikeastaan ole seurannut koko olutkeskustelua. Ylijohtaja Matti Purasjoki Kilpailuvirastosta kertoo, että hintoja on tarkkailtu, mutta niissä ei ole havaittu liiallisia yhteneväisyyksiä. Uudesta tilanteesta on liian aikaista sanoa mitään. Selvityksiä ei tehdä.

Hintakartellin selvittämistä tai kiistämistä ei siis kilpailuviranomaiselta ole odotettavissa. Alkoholilupia ja kansan juomista vahtiva tuotevalvontakeskus perää Lidliltä selvitystä oluen hinnasta. Viraston oman tulkinnan mukaan oluen hinnan täytyy kattaa valmistuskustannukset ja verot. Kyse on siis rankasta puuttumisesta pyhään markkinatalouteen. Yllättävää kyllä, kukaan ei ole testannut tulkinnan pitävyyttä oikeudessa.

Ylijohtaja Ilkka Suojasalmi Tuotevalvontakeskuksesta korostaa, että kyse on viranomaisen tulkinnasta, ei varsinaisesti suorasta lakipykälästä, normista.

Rajat avautuvat entisestään jo kolmen ja puolen kuukauden kuluttua. Voidaan perustellusti kysyä, puolustaako Tuotevalvontakeskus jo antautunutta linnaketta?

Ylijohtaja uskoo, että vaikka olut maksaisi Suomessa ja Virossa yhtä paljon, niin silti ihmiset toisivat olutta ulkomailta. Hän ei usko mihinkään rynnäkköön, vaikka vuoden vaihteessa olutta saa tuoda EU:n alueelta kymmeniä litroja.





Toimitus / Kuningaskuluttaja (TV1 12.9.2002)

